«ЭКСПО-2017 көрмесі – елдіктің ерең жеңісі»

Қазақстанның ЭКСПО-2017 өткізуге үміткерлігі Парижде 2014 жылы 24 сәуірде Халықаралық Көрмелер Бюросы атқарушы комитетінің отырысы шеңберінде мақұлданды. ХКБ 161 қатысушы мүшесі өкілдерінің жасырын дауыс беруі барысында, Астананың өтінімін 103 қатысушы елдер қолдаған.

Бұл көрмені тамашалауға Ерейментау ауданының «Перуаш Кәрімұлы атындағы орта мектеп» КММ-нің директордың ТЖО Омарова Маржан Бабақызы мен информатика пәні мұғалімі Шпекбаева Айдана Кунакбаевнаның жетекшілігімен мектеп оқушылары да барды. Оқушылар көрмені тамашалауды өз мемлекетіміздің павильонынан бастады. Бұл «Нұр әлем» - Астана ЭКСПО-2017 көрмесінің архитектуралық символына айналған көрме кешенінің орталық нысаны. Ол биіктігі 100 метрден асатын, 8 қабаттан тұратын әлемдегі ең үлкен сфералық ғимарат. Оқушылар бұл павильонда Қазақстанның тарихы, мәдениеті, салт-дәстүрі мен көрікті жерлері сонымен қатар елдің жетістіктерін тамашалады. Әр қабат ғарыш, күн, биомасса, жел, су, кинетикалық энергияға, ал сегізінші қабат «Астана – болашақтың қаласы 2050» экспозициясына арнайы бөлінген. Оқушылар көздің жауын алатын түрлі техникалар мен отандық өнімдердің қасында естелік суретке түсіп, шет елден келген қонақтармен де сұхбаттасты. Осылайша өз мемлекетіміздің павильонын тамашалауға біраз уақытымыздың өтіп кеткенін де байқамаппыз, оқушылар өте жақсы көңіл – күймен шығып, ендігі кезекте басқа мемлекеттердің павильондарын аралауға асықты.

Үндістан. Бұл павильонға кіргенімізде ең бірінші назарымыз шар тәріздес лед экранда болды. Онда Үндістанның климаты, флорасы мены мен фаунасы, экологиясымен таныстық. Әлемде күн энергиясынан қуат алатын ең үлкен терезелер Үндістан мемлекетінің Пенджаб штатында орналасқан. Бұл қондырғылардың кішірейтілген нұсқасын үнді павильонының екінші бөлігінен көрдік. Бұл жерде экспо 2017 көрмесіне арнайы әкелген басқа да ірі жобалармен таныстық. Ал келесі бөлмеде үндістан халқының ұлттық киімдері, әшекей бұйымдары мен ұлттық аспаптарын көріп, ұлттық тағамдарынан дәм таттық.

БАӘ. Павильонға кіргенде құдды араб мемлекетінде жүргендей болдық. Бұл павильонның ұйымдастырушылары бізді таңқалдырды. Оқушылар виртуалды түрде Марсқа, 2020 жылы өтетін Дубайдағы экспо көрмесіне саяхат жасады. Сонымен қатар, Мухамед Ибн Рашид Әлмактын «Күн саябағы» деп аталатын дүниежүзіндегі ең үлкен баламалы энергия өндіретін саябақтардың бірінің жұмысымен де таныстық. Келесі бөлмеде БАӘ тарихымен, салт-дәстүрлерімен таныстық. Павильонның шыға берісінде ұйымдастырушылар әр оқушының есімдерін араб тілінде жазып беріп, естелік суреттерге түсіп, қимастық сезіммен шығарып салды.

Көптеген мемлекеттердің павильондарына кіріп, қызықты мәліметтер алып, әр түрлі халықтардың өмірімен жақын таныстық. Көрмені тамашалауға келген адам саны өте көп. Тіпті кейбір мемлекеттердің павильондарына кіруге сағаттап кезекте тұруға тура келеді. Оқушылар керемет әсер алып қайтты. Астана қаласынан Ерейментау жеріне келгенше бір – бірлеріне көрген қызықтарын, естен кетпес сәттерін жарыса айтты.

Айдана Шпекбаева

«Перуаш Кәрімұлы атындағы орта мектеп»

КММ-нің информатика пәні мұғалімі.